Boek: 'Ouma Mollie en die Mensvreter' – Fanie Viljoen | Maroela Media
Haar naam is Mollewania Mollewiekus Nagtegaal. Maar jy kan haar sommer net ouma Mollie noem – die grootste moeilikheidmaker op Seeperdjiebaai. Gelukkig hou Nina haar ouma (gewoonlik) uit die moeilikheid.
Vandag is egter nie een van daardie dae nie. Dit begin toe ouma Mollie soos 'n verdrinkende meermin in die bad lê. Gou laai sy vir Nina en Blapsie, die basterbrak, in haar kar, Spokie. Hulle sit af see toe. Dis waar hulle in groter moeilikheid beland, want ouma Mollie wil mos leer branderplank ry. En sy wil die dolfyne voer. En… Nee, wag, jy moet maar self lees wat toe gebeur het.
Ai, as ouma Mollie net geluister het toe Simon Jantjies vir haar waarsku dat daar 'n haai in die water is.
Oepsie! Die arme haai…
Trefferboeke soos Slym, Klou, Betower, Bravo, Lulu, Aksieheld Austin en die Nova-wetenskapfiksiereeks het van Fanie Viljoen 'n huishoudelike naam gemaak. Viljoen het in Welkom grootgeword. Hy het op skool reeds in kuns belang gestel, en afgesien van sy bekroonde skryfwerk vir kinders en jongmense, is hy ook 'n illustreerder en visuele kunstenaar. Van sy skilderye het 'n tuiste in die VSA, Australië, Kanada en Brittanje gevind. Sy boeke Betower en Afkop was naaswenners in twee van Lapa Uitgewers se jeugromankompetisies, en hy het al 'n rits ATKV-Woordveertjies verower. Viljoen woon in Bloemfontein en skryf heeltyds.